Virallinen lehti nro C 341 , 29/11/1999 s. 0062



KIRJALLINEN KYSYMYS E-0182/99 esittäjä(t): Alexandros Alavanos (GUE/NGL) komissiolle (11. helmikuuta 1999) Aihe: Seveso-direktiivin ja direktiivin 91/271 rikkominen Thriasion tasangon alueella Siitä huolimatta, että Kreikan viranomaiset sitoutuivat valvomaan Seveso-direktiivin lopullista täytäntöönpanoa Euroopan parlamentin jäsenten Thriasion tasangolle kohdistuneen vierailun aikana lokakuussa 1995, hätäsuunnitelmaa ei ole viety loppuun ja alueen asukkaille ei ole tiedotettu tilanteesta. Samoin direktiivin91/271(1) rikkominen jatkuu edelleen, koska myrkyllisiä jätteitä haudataan edelleen ilman suojatoimenpiteitä, parkitsimot poistavat jätteensä niitä puhdistamatta ja yksityiset yritykset käyttävät öljylauttoja hajottavia aineita Elevsinan lahdessa sen rehevöityneestä tilasta huolimatta. Komissiolta kysytään, onko se, tutkittuaan vetoomukset 413/92 (direktiivi 91/271) ja 411/89 (Seveso-direktiivi), joita on käsitelty useissa Euroopan parlamentin vetoomusvaliokunnan kokouksissa komission osallistuessa kokouksiin virallisena edustajana, tietoinen yhteisön lainsäädännön jatkuvasta rikkomisesta Thriasion tasangon saastuneessa ympäristössä ja mihin toimiin komissio aikoo ryhtyä varmistaakseen, että yhteisön direktiivit pannaan lopullisesti täytäntöön? Komission jäsenen Ritt Bjerregaardinkomission puolesta antama vastaus (29. maaliskuuta 1999) Tutkittuaan vetoomukset 413/92 (Thriasion tasangon saastuminen) ja 411/89 (onnettomuus Petrola-yrityksessä) komissio otti 12. lokakuuta 1998 yhteyttä Kreikan viranomaisiin ja pyysi tietoja Petrolan vuonna 1995 hyväksymän valmiussuunnitelman ajantasaistamisesta tietyn teollisen toiminnan suuronnettomuuden vaarasta 24 päivänä kesäkuuta 1982 annetun neuvoston direktiivin 82/501/ETY(2) (ns. Seveso-direktiivin) 5 artiklan 3 kohdan ja 8 artiklan mukaisesti. Vastauksena tähän kirjeeseen Kreikan viranomaiset kertoivat komissiolle (8. helmikuuta 1999 päivätyllä kirjeellä) uudesta keväällä 1998 julkaistusta Petrola-yrityksen turvallisuustoimenpiteitä käsittelevästä raportista. Lisäksi he toivat esiin, että yritys järjesti yleisen tiedotuspäivän heinäkuussa 1998. Aiheesta laadittu uusi esite oli kirjeen liitteenä. Lisäksi Kreikan viranomaiset ilmoittivat, että tammikuussa 1999 otettiin käyttöön valmiussuunnitelma koko Thriasion tasangon aluetta varten. Suunnitelmaan sisältyy onnettomuuksien hallintaa varten perustettava toimintakeskus, jonka oli tarkoitus aloittaa työnsä tammikuussa 1999. Komissiolle toimitettujen tietojen mukaan keväällä 1999 järjestetään kaksi suurta harjoitusta, joiden tarkoituksena on varmistaa uuden järjestelmän tehokkuus ja yleisölle toimitettujen tietojen kattavuus. Koska tehokkaalla ja kattavalla valmiussuunnitelmalla on huomattava merkitys, komissio ottaa uudestaan yhteyttä Kreikan viranomaisiin saadakseen lisätietoja uuden suunnitelman toimivuudesta. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(3) 13 artikla sisältää säännöksiä maatalouden elintarviketeollisuuden biologisesti hajoavan teollisuusjäteveden johtamisesta vastaanottaviin vesistöihin. Tämän biologisesti hajoavan teollisuusjäteveden käsittely on hyvin samankaltaista kuin yhdyskuntajätevesien käsittely, mikä onkin syynä sen sisällyttämiseen tähän direktiiviin. Direktiivissä ei kuitenkaan säädetä muiden teollisuusjätevesien johtamisesta vastaanottaviin vesistöihin, eikä siinä käsitellä esimerkiksi arvoisan parlamentin jäsenen mainitsemia parkitsimojen jätevesiä. Lisäksi direktiivin 11 artiklassa säädetään teollisuusjätevesien johtamisesta keräysjärjestelmiin ja yhdyskuntien jätevedenpuhdistamoihin. Sen mukaan teollisuusjätevesien johtamista yhdyskuntien jätevedenpuhdistamoihin on valvottava etukäteen säädöksin tai toimivaltaisen viranomaisen tai asianomaisten toimielimien myöntämin erityisluvin. Säädöksissä tai luvissa on varmistettava erityisesti, että teollisuusjätevedet esikäsitellään asianmukaisella tavalla, jotta voidaan suojella keräysjärjestelmien ja puhdistamojen työntekijöiden terveyttä ja estää keräysjärjestelmien vaurioituminen, jäteveden ja lietteen käsittelyprosessien toiminnan vaikeutuminen sekä puhdistamon päästöistä vastaanottaviin vesistöihin kohdistuvat haitat. Komissio pyytää viranomaisilta tietoja Thriasion tasangon alueen yritysten jätevesien esikäsittelystä sekä näille yrityksille direktiivin 91/271/ETY 11 artiklan mukaisesti myönnetystä luvista. (1) EYVL L 135, 30.5.1991, s. 40. (2) EYVL L 230, 5.8.1982. (3) EYVL L 135, 30.5.1991.